
Предсърдното мъждене (ПМ) e най-честото сърдечно ритъмно нарупение в клиничната практика и има важно медицинско и социално значение поради високия риск от усложнения.
Цел: Оценка на демографски, клинични и инструментални характеристики при пациенти с ПМ.
Mетоди: Ретроспективно проучване, включващо 102 последователни пациенти (57 жени и 45 мъже) с ПМ на средна възраст 65,5±10,1 (45-96) год. Анализирани са демографски характеристики, етиологични фактори, функционален клас по класификацията на Ню Йоркската кардиологична асоциация (NYHA) и ехокардиографски показатели при пациенти с различни форми на ПМ – пароксизмално, персистиращо, постоянно.

Резултати: Преобладават пациентите с постоянно ПМ - 55,9% (n=57), следвани по честота от персистиращо ПМ -32,3% (n=33) и пароксизмално ПМ - 11,8% (n=12), без статистически значима разлика между двата пола. Най-чести етиологични фактори за ПМ са артериална хипертония – 58,8% (n=60), белодробни заболявания – 18,6% (n=19) и исхемична болест на сърцето – 15,7% (n=16). Водещ функционален клас по NYHA е II – 47,1% (n=48), следван по честота от III – 36,3% (n=37), I – 10,8% (n=11) и IV – 5,9% (n=6), p<0,05. Продължителността на ПМ е свързана с тенденция за увеличаване на сърдечните размери и обеми, и намаляване на левокамерната фракция на изтласкване – от 50,8% при пациентите с пароксизмално ПМ до 45,3% при тези с постоянно ПМ, р<0,05.
Заключение: Водещи етиологични фактори за ПМ са АХ, белодробни заболявания и ИБС, като при голяма част от пациентите се установява съчетание на 2-3 етиологични фактора. Продължителността на ПМ е свързана с тенценция  за прогресивно влошаване на левокамерната систолна функция.
